b'\n_START_ARTICLE_\nRi\xc4\x8dardas Sokas\n_START_PARAGRAPH_\nRi\xc4\x8dardas Sokas (1962 m. rugs\xc4\x97jo 25 d. Kelm\xc4\x97je), pianistas, vargonininkas, pedagogas, chorvedys.\n_START_SECTION_\nBiografija\n_START_PARAGRAPH_\n1971\xe2\x80\x931977 m. \xc5\xa0iauli\xc5\xb3 vaik\xc5\xb3 muzikos mokykloje mok\xc4\x97si skambinti fortepijonu (N. Me\xc5\xa1eriakovos ir P. Keblikien\xc4\x97s klas\xc4\x97s), 1977\xe2\x80\x931981 m. moksl\xc4\x85 t\xc4\x99s\xc4\x97 \xc5\xa0iauli\xc5\xb3 auk\xc5\xa1tesniojoje muzikos mokykloje (d\xc4\x97st. S. \xc5\xa0elmuko fortepijono klas\xc4\x97). 1981 m. dalyvavo respublikiniame jaun\xc5\xb3j\xc5\xb3 atlik\xc4\x97j\xc5\xb3 konkurse. 1981 m. ruden\xc4\xaf \xc4\xafstoj\xc4\x99s \xc4\xaf Lietuvos valstybin\xc4\x99 konservatorij\xc4\x85, i\xc5\xa1 prad\xc5\xbei\xc5\xb3 fortepijon\xc4\x85 studijavo prof. O. Steinbergaites klas\xc4\x97je, o 1983\xe2\x80\x931986 m. prof. L. Digrio vargon\xc5\xb3 klas\xc4\x97je. Pasi\xc5\xbeym\xc4\x97jo absoliu\xc4\x8dia muzikine klausa. Koncertavo Lietuvoje, Vokietijoje, Lenkijoje, Rusijoje, Ukrainoje ir kitur._NEWLINE_1991 m. R. Sokas i\xc5\xa1vyko \xc4\xaf JAV. Kalifornijos universitetas jam pripa\xc5\xbeino Lietuvoje gaut\xc4\x85 diplom\xc4\x85 ir suteik\xc4\x97 bakalauro laipsn\xc4\xaf \xe2\x80\x93 gavo teis\xc4\x99 d\xc4\x97styti muzik\xc4\x85 JAV mokyklose._NEWLINE_Nuo 1991 m. \xc4\x8cikagos Lietuvi\xc5\xb3 operos chormeisteris ir koncertmeisteris, nuo 1992 m. ir \xc5\xa0v\xc4\x8d. Mergel\xc4\x97s Marijos Gimimo lietuvi\xc5\xb3 parapijos \xc4\x8cikagoje vargonininkas bei choro vadovas. Su choru organizuoja religin\xc4\x97s muzikos koncertus, dalyvauja \xc4\xafvairiuose tautiniuose renginiuose, pats da\xc5\xbenai akompanuoja solistams ir chorams, \xc4\xafvairiomis progomis vargonuoja. Turi savo pramogin\xc4\x97s muzikos orkestr\xc4\x85, kuris dalyvauja \xc4\xafvairiuose buitiniuose renginiuose. R. \xc5\xa0okas yra LB Kult\xc5\xabros tarybos narys. 1994 m. dienra\xc5\xa1tyje \xe2\x80\x9cDraugas\xe2\x80\x9c paskelb\xc4\x97 straipsn\xc4\xaf apie 1994 m. Pirm\xc4\x85j\xc4\x85 Pasaulio lietuvi\xc5\xb3 dain\xc5\xb3 \xc5\xa1vent\xc4\x99 Kaune ir Vilniuje, ra\xc5\xa1o koncert\xc5\xb3 recenzijas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'